
RAPORT SUPLIMENTAR
    asupra propunerii  legislative   pentru modificarea  anexei 1 la  Legea nr.213/1998 privind proprietatea publică şi regimul juridic al acesteia
 

 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă   pentru modificarea  anexei 1 la  Legea nr.213/1998 privind proprietatea publică şi regimul juridic al acesteia, trimisă cu adresa  nr. Pl -x  96 din  28 februarie 2007, înregistrată sub nr. 31/198 din 1 martie  2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din  22  februarie 2007.

Consiliul Legislativ a avizat favorabil iniţiativa legislativă, cu  observaţii  şi  propuneri,  conform avizului nr. 1343 din  7 octombrie 2006.

Guvernul, prin punctul de vedere transmis cu adresa nr. 3185 din 20 octombrie 2006, nu susţine adoptarea acestei  propuneri  legislative.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, conform avizului transmis cu adresa nr. 26/1460 din  13 martie 2007. 



Propunerea legislativă supusă dezbaterii are ca obiect de reglementare modificarea şi  completarea anexei la  Legea  nr.213/1998, în sensul trecerii falezei şi  a plajei mării, din categoria  bunurilor aparţinând domeniului public al statului, în cea a  bunurilor din  domeniul public judeţean.
În conformitate cu prevederile art. 61 din Regulamentul Camerei Deputaţilor, republicat, cu  modificările  ulterioare, membrii Comisiei au examinat propunerea legislativă, susmenţionată, în prezenţa  reprezentanţilor Ministerului  Mediului şi  Gospodării  Apelor şi  a  iniţiatorilor, în şedinţa  din 28 martie 2007, întocmind  raportul  iniţial nr. Pl-x96/2007, prin care a propus plenului Camerei Deputaţilor, respingerea propunerii legislative pentru modificarea  anexei 1 la  Legea nr.213/1998 privind proprietatea publică şi regimul juridic al acesteia.
În şedinţa din  3  mai 2007, Plenul  Camerei Deputaţilor a hotărât retrimiterea iniţiativei legislative la Comisie  pentru o  nouă dezbatere, potrivit art. 104 alin.(3) din Regulamentul  Camerei Deputaţilor.
În conformitate  cu  prevederile  art.61  şi 97 alin. (4) din Regulamentul Camerei  Deputaţilor, republicat, Comisia   a reluat  dezbaterile la  prezenta  iniţiativă  în şedinţa  din 29  mai  2007. 
La lucrările Comisiei a participat, în calitate de invitaţi, din partea  Ministerului  Mediului şi  Dezvoltării Durabile, doamna Gabriela  Vintilă - director şi  domnul  Adrian Chesar – consilier. 

Din numărul total de 27 membri ai Comisiei juridice, de disciplină şi imunităţi au participat  la dezbateri   16  deputaţi.

În urma reexaminării iniţiativei legislative, a avizului favorabil al  Consiliului  Legislativ, a punctului de vedere negativ  al Guvernului,  precum şi  a opiniilor exprimate de către membrii Comisiei şi de către invitaţi, s-a constatat că modificările propuse prin iniţiativa legislativă  supusă  dezbaterii  nu  se justifică pentru  următoarele  considerente:

- potrivit  prevederilor  art. 136 alin. (3) din Constituţia  României, republicată,  plajele  fac obiectul exclusiv  al  proprietăţii  publice. Datorită  caracterului  lor de bunuri de uz public  general, acestea  constituie obiectul domeniului public al  statului. Acest  lucru  este  stipulat  în Legea  apelor  nr. 107/1996, cu modificările şi completările ulterioare, unde la  alin. (1)  al  art.3 se precizează  că faleza  şi  plaja  mării sunt  bunuri ce aparţin domeniului  public al statului;
- plajele reprezintă nu numai principala destinaţie turistică pentru cetăţenii români în sezonul estival, motiv pentru care trebuie realizate lucrări de conservare şi protecţie împotriva eroziunii marine, dar şi o zonă strategică din punct de vedere militar, precum şi principala zonă de acces pentru resurse energetice;

 - prin  Recomandarea Parlamentului European şi a Consiliului Uniunii Europene 2002/413/CE, România, prin Ministerul Mediului şi Gospodăririi Apelor, are obligaţia elaborării şi implementării unei Strategii Naţionale de Management Integrat al Zonei Costiere. De asemenea, prin Hotărârea Guvernului nr.164/2004 pentru aprobarea Programului de măsuri şi lucrări privind protecţia şi reabilitarea zonei costiere, lucrările de cercetare, proiectare şi realizare a întregului proces investiţional sunt puse în aplicare de autoritatea publică centrală pentru protecţia mediului şi gospodărirea apelor.
Faţă de cele menţionate mai sus, membrii Comisiei au hotărât, cu  majoritate de voturi (14  voturi  pentru  şi  2 voturi  împotrivă), să-şi menţină  punctul de vedere  iniţial  propunând plenului Camerei Deputaţilor respingerea propunerii legislative pentru modificarea anexei 1 la  Legea nr.213/1998 privind proprietatea publică şi regimul juridic al acesteia.

În raport cu obiectul şi conţinutul său, ce vizează  modificarea  unei  legi  organice, propunerea  legislativă face parte din categoria legilor organice. 
                   PREŞEDINTE,                                                              SECRETAR,

                  Sergiu ANDON                                                             George BĂEŞU

         Consilier,

    Dumitra Diaconu

